****

TLAČOVÁ SPRÁVA

Dátum: 21. 1. 2025

**Inovácia aplikačného charakteru – Cena Dr. h. c. Ing. Štefana Rosinu**

**Ústav polymérov Slovenskej akadémie vied, v. v. i., v záujme ocenenia mimoriadnych výsledkov a vynikajúcich diel výskumu, vývoja a inovácii v oblastiach patriacich medzi témy konferencie, vyhlasuje 1. ročník súťaže „Cena Dr. H. C. Ing. Štefana Rosinu“ pre jednotlivcov, resp. kolektívy v kategórii “Inovácia aplikačného charakteru”.**

Dr. h. c. Ing. Štefan Rosina bol jednou z najvýznamnejších osobností gumárenského priemyslu na Slovensku. Pán Rosina je zakladateľom podniku Matador v Púchove, dnes známym ako Continental Matador, s.r.o. Jeho dlhoročná spolupráca s Ústavom polymérov SAV a podpora mladých talentov viedli k vzniku unikátnej súťaže v inováciách aplikačného charakteru.

Súťaž bola iniciovaná na základe diskusií s členmi nadácie Štefana Rosinu, pričom cieľom je podporiť a oceniť vedcov a ich inovatívne nápady. Súťaž sa realizuje v dvoch kategóriách: cena za najlepšiu posterovú prezentáciu (len pre účastníka konferencie PMA 2025 & SRC 2025) a Inovácia aplikačného charakteru (pre všetkých inovátorov pôsobiacich na Slovensku v oblastich týkajúcich sa gumárenských a plastikárskych materiálov, technológií a výrobkov).

Cena sa odovzdá dňa 23. 5. 2025 na Smolenickom zámku pri príležitosti ukončenia

10. ročníka medzinárodnej konferencie Polymérne materiály v automobilovom priemysle

 a 26. ročníka Slovenskej gumárenskej konferencie, [**PMA 2025 & SRC 2025**](https://pma.sav.sk/)**, konanej v termíne 21.-23. mája 2025**. Konferencia sa zameriava na rôzne aspekty súvisiace s plastami a gumou v automobilovom priemysle s cieľom prezentovať a diskutovať inovatívne prístupy k novým polymérnym materiálom, technológiám ich spracovania a produktom, ktoré čoraz viac ovplyvňujú prevádzku a dizajn automobilov.

**Súťažné kritériá**

* Inovatívnosť a technická úroveň predmetu súťažného návrhu
* Potenciálne ekonomické, obchodné, environmentálne a sociálne výhody a ochrana práv duševného vlastníctva
* Do súťaže je možné prihlásiť viacero návrhov, pričom na jeden predmet možno podať len jednu prihlášku
* Prihláška nemá predpísaný formát, ale musí obsahovať všetky atribúty popísané v prvých dvoch bodoch súťažných kritérií. Rozsah prihlášky je max. 5 strán formátu A4
* Lehota na zasielanie návrhov je do 28. februára 2025
* Hodnotenie návrhov aplikovaných inovácií bude prebiehať v období od marca do konca apríla 2025

Do súťaže sa môžu zapojiť jednotlivci, výskumné skupiny a firmy pôsobiace na Slovensku.

Viac informácií o súťaži nájdete na <https://pma.sav.sk/dr-h-c-ing-stefan-rosina-award/>

Spracovala: Silvia Podhradská Ústav polymérov SAV, v. v. i.
Koordinátorka popularizácie vedy Dúbravská cest 9
členka organizačného výboru PMA&SRC 2025 845 41 Bratislava
0915 256 015; silvia.podhradska@savba.sk